CHOW พุ่งแรง11% นิวไฮในรอบกว่า1เดือน หลังผนึก”Tata” เซ็นMOU ลุยส่งออกเหล็กแท่งยาว 1แสนตัน
CHOW พุ่งแรง11% นิวไฮในรอบกว่า1เดือน หลังผนึก"Tata" เซ็นMOU ลุยส่งออกเหล็กแท่งยาว 1แสนตัน โดย ณ เวลา 14.59 น. อยู่ที่ระดับ 5.55 บาท บวก 0.55 บาท หรือ 11% สูงสุดที่ 5.75 บาท ต่ำสุดที่ 5.20 บาท ด้วยมูลค่าซื้อขาย 17.01 ล้านบาท 
17 เม.ย. 2561

ผู้สื่อข่าวรายงานว่า บริษัท เชาว์ สตีล อินดัสทรี้ จำกัด (มหาชน) หรือ CHOW ณ เวลา 14.59 น. อยู่ที่ระดับ 5.55 บาท บวก 0.55 บาท หรือ 11% สูงสุดที่ 5.75 บาท ต่ำสุดที่ 5.20 บาท ด้วยมูลค่าซื้อขาย 17.01 ล้านบาท โดยราคาหุ้นปรับตัวขึ้นทำจุดสูงสุดในรอบกว่า 1 เดือน นับตั้งแต่ราคาหุ้นอยู่ที่ระดับ 5.55 บาท เมื่อวันที่ 15 ก.พ.61

สำหรับปัจจัยที่ส่งผลให้ราคาหุ้นปรับตัวเพิ่มขึ้นในวันนี้ คาดว่ามาจากการที่ CHOW ได้เซ็น MOU กับ Tata เพื่อส่งออกผลิตภัณฑ์เหล็กแท่งยาว 100,000 ตัน ไปยังตลาดต่างประเทศ
โดย CHOW เปิดเผยว่า บริษัทได้ลงนามบันทึกข้อตกลงความร่วมมือทางการค้า (MOU) เมื่อวันที่ 5 เม.ย.61 กับ Tata International Metals (Asia) Ltd. (Tata) ประกอบธุรกิจจัดหาและจำหน่ายผลิตภัณฑ์เหล็กทั่วโลก
ทั้งนี้ Tata มีความประสงค์ขอเข้าซื้อผลิตภัณฑ์เหล็กแท่งยาว (Steel Billets) เพื่อส่งออกไปยังตลาดต่างประเทศ จำนวน 100,000 ตัน ภายในระยะเวลา 12 เดือน ตั้งแต่เดือนเม.ย.61 ถึงเดือนมี.ค.62 ในราคาที่สามารถแข่งขันได้ตามสถานการณ์ตลาดเหล็กในช่วงนั้น โดยมีการยืนยันคำสั่งซื้อแล้ว จำนวน 20,000 ตัน